התאחדות הספורט לבתי הספר בישראל

התאחדות הספורט לבתי הספר בישראל היא הזרוע הביצועית של משרד החינוך בתחום ארגון והפעלת תחרויות הספורט במערכת החינוך בישראל. ההתאחדות אחראית על ניהול המסגרות התחרותיות בבתי הספר, תיאום פעילות מול מוסדות חינוך ורשויות מקומיות, וקידום פעילות ספורטיבית חינוכית בכל רחבי הארץ.

התאחדות הוקמה בשנת 1994 במטרה לפתח ולהרחיב את תשתיות הספורט בישראל, לצד טיפוח תרבות ספורט, הרגלי פנאי ועידוד העיסוק בפעילות גופנית בקרב תלמידים ותלמידות. בסיס פעילותה נשען על המועדונים הבית־ספריים הפועלים בבתי הספר, מרמת הגולן ואצבע הגליל בצפון ועד אילת בדרום, ובקרב כלל מגזרי האוכלוסייה.

הארגון פועל באמצעות שישה מחוזות: דרום, מרכז, ירושלים, תל אביב, חיפה וצפון, ומקיים שיתופי פעולה עם מרבית איגודי הספורט בישראל ועם מחלקות הספורט ברשויות המקומיות. פעילות זו מאפשרת יצירת רצף מקצועי בין מערכת החינוך לבין גופי הספורט ההישגי והעממי במדינה.

במהלך למעלה משלושה עשורים לפעילותה עוסקת ההתאחדות בארגון תחרויות ופעילויות ספורט בבתי הספר וברשויות המקומיות, בפיתוח תשתיות אנושיות ומקצועיות לענפי הספורט השונים, בקידום המודעות לפעילות גופנית ותרבות הספורט, באיתור, טיפוח והכוונת ספורטאים וספורטאיות מצטיינים, וכן בארגון אירועי ספורט ברמה הארצית והבין-לאומית.

 אליפויות התיכונים 

אחת מפעילויות הליבה של ההתאחדות היא ארגון אליפויות התיכוניים בענפי הספורט המרכזיים לכיתות י’–י"ב.
 אליפות התיכוניים בכדורסל החלה בשנת 1994 וכוללת קטגוריות תלמידים ותלמידות. בקטגוריית התלמידים משתתפות 16 קבוצות המחולקות לארבעה בתים, ואילו בקטגוריית התלמידות משתתפות שמונה קבוצות המחולקות לשני בתים. האליפות מתקיימת בין החודשים ספטמבר לינואר, ומשחקיה משודרים באופן שבועי בערוץ ONE. בכל עונה יורדות שתי קבוצות לליגה המחוזית, ושתי קבוצות מעפילות מהמסגרת הארצית ישירות לשלב רבע הגמר באותה שנת לימודים.
 אליפות התיכוניים בכדורעף החלה בשנות הלימודים 1995–1996 וכוללת אף היא קטגוריות תלמידים ותלמידות. בשתי הקטגוריות משתתפות שמונה קבוצות, המחולקות לשני בתים. האליפות מתנהלת במתכונת של שלב בתים ושלבי הכרעה.
 אליפות התיכוניים בכדוריד היא אליפות פתוחה, שבה הקבוצות המשתתפות משתנות מדי שנה בהתאם לתוצאות המחוזיות, והזוכות בכל מחוז מעפילות לאליפות הארצית. בקטגוריית התלמידים משתתפות שמונה קבוצות המחולקות לשני בתים, ובקטגוריית התלמידות משתתפות ארבע קבוצות בבית אחד. האליפות מתקיימת בחודש ינואר, ושלבי ההכרעה שלה משודרים אף הם בערוץ ONE.

 אליפויות וגמרים ארציים 
האליפות הארצית, או הגמר הארצי, היא מסגרת התחרות העליונה של התאחדות הספורט לבתי הספר בישראל, אליה מעפילות הקבוצות הזוכות בכל אחד ממחוזות ההתאחדות. תחרויות אלה מהוות את אירועי השיא של שנת הפעילות בכל אחד מהענפים, ומשמשות במה מרכזית להצגת הישגים ספורטיביים של בתי הספר מכל רחבי הארץ.

האליפויות הארציות מיועדות לשכבות גיל שונות. לכיתות י’–י"ב מתקיימות אליפויות בענפי הכדורסל, הכדורעף, הכדורגל (אולמות ודשא), כדורעף חופים וכן תחרויות כושר גופני. לצד אלה מתקיימות אליפויות ייעודיות לכיתות ז’–ט’, ובהן אליפויות בכדורעף ובענפים נוספים. בתחום הכדוריד מתקיימות אליפויות ארציות לתלמידות בכיתות ז’–ח’ ובכיתה ט’.

בנוסף לאליפויות הליגתיות מתקיימים גמרים ארציים בענפי ספורט אישיים וקבוצתיים נוספים. בין היתר נערכים גמרים ארציים במרוצי שדה, באתלטיקה קלה לכיתות ז’–י"ב, בניווט לכיתות ז’–י"ב, באופני הרים לכיתות ז’–ט’, בטניס שולחן לכיתות ז’–י"ב, וכן תחרויות בבדמינטון לכיתות ז’–ח’. במסגרת הפעילות הבין-לאומית והקשר עם הפדרציה הבין-לאומית לספורט בתי ספר (ISF) מתקיים גם גמר ארצי המהווה שלב סינון למסגרות בין-לאומיות.

אירועי הגמר הארצי מרכזים קהל רב, תלמידים, צוותי חינוך ונציגי רשויות מקומיות, ומשקפים את תפיסת ההתאחדות שלפיה הספורט הבית־ספרי הוא נדבך מרכזי בחינוך לערכים של מצוינות, הוגנות ושיתוף פעולה.

 הערות שוליים 

קטגוריה:ישראל: תחרויות ספורט לנוער וצעירים
קטגוריה:משרד החינוך
קטגוריה:ישראל: ארגוני ספורט